Santovka

Santovka je obec na Slovensku v okrese Levice.

 Polohopis 
Obec leží v severovýchodnej časti Podunajskej pahorkatiny, konkrétne v centrálnej oblasti Santovskej pahorkatiny geomorfologickej časti Ipeľskej pahorkatiny. Preteká ňou potok Búr, ktorý tu priberá menšie prítoky.

Prístup do obce zabezpečuje cesta II/564 (Levice – Demandice), ako aj cesty III/1572 z Hontianskej Vrbice (napojenie na I/75) a III/1595 z Domadíc (napojenie na I/51 v Žemberovciach). Levice ležia  severozápadne, Šahy  juhovýchodne, Štúrovo  južne a Nitra je vzdialená  západne.

 Dejiny 
Najstaršia písomná zmienka je z roku 1158. Šľachtic Štefan, syn Adriána vtedy v testamente poručil kláštoru benediktínov v Hronskom Sv. Beňadiku aj dedinu Santovku (… Item aliam possessiones Zanto…), v ktorej bolo 72 usadlostí a domov novousadlíkov (… cum LXXII mansionibus hospitum…), čo je v 12. storočí najväčší počet zistených domov v jednej dedine na území Slovenska.  

Dejiny Santovky sú úzko späté s minerálnymi prameňmi a tie spomína už listina z roku 1276. Najstaršia písomná zmienka pochádzala z listiny kráľa Bela IV. z roku 1269, ktorá sa však medzičasom stratila. V súčasnosti obec tvoria dve časti; samotná Santovka a miestna časť Malinovec, pôvodne nazývaná Maďarovce. Hoci prvé písomné zmienky o osade Maďarovce pochádzajú až z roku 1245, archeologické nálezy zo staršej doby kamennej zaradili Santovku na mapu významných lokalít. Podľa početných a jedinečných nálezov zo staršej doby bronzovej (2000 – 1450 pred Kr.) bola pomenovaná Maďarovská kultúra. Nálezy z neskorších období potvrdzujú kontinuitu osídlenia atraktívnej lokality od doby kamennej, nakoľko sa tu našli tak štiepané kamenné nástroje, ako aj nálezy po pobyte najstarších roľníkov (Kultúra so západnou lineárnou keramikou a Lengyelsko – badenská kultúra). Vlastnou kultúrou je doložená doba bronzová, potvrdená nálezmi keramiky s lesklým povrchom, hrkálky, lyžice a iných úžitkových predmetov, nástrojov z pazúrika, kremenca a obsidiánu. Poľnohospodárska osada tu bola v stredoveku. 

Obe časti sa spojili v roku 1964 a používajú spoločný názov Santovka. Je známa tak kvôli histórii, ako aj, a to v modernej dobe najmä, zásluhou uhličitých a termálnych prameňov. Tie podnietili vznik kúpeľov i rekreačnej oblasti. V blízkosti potoka Búr sa nachádzajú chránené prírodné výtvory – travertíny, Tufová kopa a travertínové jazierka. Minerálnu vodu ľudia spočiatku len pili a získala mnoho ocenení po celej Európe, neskôr však prišli na jej liečivé účinky.

 Časti obce 
 Santovka
 Malinovec (do roku 1948 nazývané Maďarovce), podľa ktorej je pomenovaná maďarovská kultúra starej bronzovej doby 

 Kultúra a zaujímavosti 
 Pamiatky 
 Rímskokatolícky kostol Panny Márie Nanebovzatej, jednoloďová baroková stavba so segmentovým ukončením presbytéria a vežou tvoriacou súčasť jej hmoty z roku 1755. Interiér kostola je zaklenutý pruskou klenbou. Hlavný oltár s obrazom Nanbovzatia Panny Márie pochádza z doby vzniku kostola. Bočný oltár sv. Antona Paduánskeho a ostatné zariadenie kostola pochádza z druhej polovice 18. storočia. Fasády kostola sú členené lizénami, veža s ihlancovou helmicou vyrastá z mierne predstavaného rizalitu, je lemovaná pilastrami. 

 Evanjelický kostol, jednoduchá jednoloďová stavba s pravouhlym ukončením presbytéria, bez veže, z roku 1911. Interiér kostola je plochostropý. Fasády kostola sú členené lizénami. 

 Ňáriovská kúria v časti Malinovec, jednopodlažná klasicistická stavba na pôdoryse obdĺžnika z druhej polovice 18. storočia. Fasáde dominuje predstavaný trojosový rizalit s trojuholníkovým štítom s tympanónom. Okná majú šambrány s jednoduchými suprafenestrami.  

 Kaplnka Mena Panny Márie, baroková stavba s polygonálnym uzáverom a malou strešnou vežičkou z roku 1745. Fasády kaplnky sú členené pilastrami a lizénovými rámami, portál so segmentovým ukončením je lemovaný kamenným ostením.

 Zaujímavosti 
V katastrálnom území obce sa vyskytujú zdroje minerálnych a liečivých termálnych vôd rôzneho zloženia. Voda z vrtu B-3A má zloženie podobné morskej vode so znásobeným výskytom Ca2+ a sírovodíka. Pôsobí pozitívne na pohybové ústrojenstvo, kožné choroby (psoriáza), cukrovku a nechutenstvo. Vrt má výdatnosť 22 l/s a tlak 3,5 atm. Teplota vody na povrchu je 27 °C. Hĺbka vrtu je . 

 Referencie 

 Pozri aj 
 Zoznam kultúrnych pamiatok v obci Santovka
 Travertínová kopa
 Park v Santovke

 Iné projekty 

 Zdroje 




Kategória:Obce okresu Levice